text: Notícies - La fusió pictòrica de Lluís Ribas i la música de Monica Green finança 111.000 vacunes contra la pòlio
  La fusió pictòrica de Lluís Ribas i la música de Monica Green finança 111.000 vacunes contra la pòlio
  Es tracta de l'activitat anual del projecte 'Art Solidari' que l'artista florestà fa amb el Rotary Club
  Lluís Ribas durant l'espectacle artístic al Teatre-Auditori / Foto: Cugat Mèdia
  el 2/des/19 Clara Bardají Societat PDF
  Dos artistes i un projecte aconsegueixen que 111.000 nens i nenes puguin ser vacunats contra la pòlio. El pintor florestà Lluís Ribas i la cantant Monica Green s'han unit aquest cap de setmana per recaptar fons per erradicar aquesta malaltia que afecta, principalment, infants i joves. En l'activitat anual del projecte 'Art Solidari' que Ribas fa amb el Rotary Club, coorganitzador de l'esdeveniment, el Teatre-Auditori ha pogut veure com l'artista florestà ha pintat un quadre en directe, transmès a través d'una pantalla gegant, mentre Green li oferia l'acompanyament musical. La recaptació ha superat les expectatives de Ribas, que esperava poder arribar al finançament de 100.000 vacunes.
  Lluís Ribas va patir la pòlio quan tenia 18 mesos de vida. Ara, es considera 'un dels afortunats' i per això, ha volgut 'posar el seu granet de sorra' en la lluita per erradicar aquesta malaltia que, actualment, només es troba en dos països del món, l'Afganistan i el Pakistan.
  El projecte 'Art Solidari' arrenca fa cinc anys en una col·laboració entre Lluís Ribas i el Rotary Club. Ribas ha recordat que, 'de granet en granet', es fan 'grans projectes'.
  En aquesta ocasió, Ribas ha comptat amb l'ajuda de Green, que enguany ha celebrat 30 anys damunt dels escenaris amb la gira de 'Project Soul', un espectacle on homenatja les dives del soul, el jazz, l'r&b i motown.
  Contribuir a eliminar una malaltia com aquesta del món és una cosa per estar orgullós. Jo poso el meu granet de sorra. És com es fan les coses, de granet en granet es fan grans projectes.
  111.000 nens no patiran aquesta malaltia, és la fita que teníem i s'ha aconseguit. Estic molt content, sempre esperes alguna cosa més del que s'aconsegueix, els somnis són això. Però hem aconseguit una realitat molt interessant i molt bona.